Broj: 711-I-1134-P-188-16/18-47-11

Zagreb, 28. kolovoza 2018.g.

**Povjerenstvo za odlučivanje o sukobu interesa** (u daljnjem tekstu: **Povjerenstvo**), na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: **ZSSI**) i članka 126. stavka 3. Zakona o općem upravnom postupku („Narodne novine“ broj 47/09., u daljnjem tekstu: **ZUP**), **u predmetu dužnosnika Zdravka Marića, ministra financija**,po službenoj dužnosti, dana 28. kolovoza 2018.g., donosi sljedeće:

**R J E Š E N J E**

**Obnavlja se postupak koji se pred Povjerenstvom za odlučivanje o sukobu interesa vodio protiv** **dužnosnika Zdravka Marića, ministra financija, pod brojem P-188/16, u opsegu i dijelu u kojem će se:**

* **utvrditi je li dana 19. veljače 2017.g. održan sastanak između predstavnika Vlade Republike Hrvatske i Koncerna Agrokor te je li na istom bio prisutan dužnosnik Zdravko Marić i kakva je bila njegova uloga na sastanku;**
* **ponovo ispitati sadržaj sastanka održanog 26. veljače 2017.g., kao i uloga dužnosnika Zdravka Marića na istom;**
* **preispitati uloga i postupanje dužnosnika Zdravka Marića na ostalim sastancima održanim između predstavnika Vlade RH, Hrvatskog sabora, kreditnih institucija i trećih osoba, a na kojima se raspravljalo i/ili odlučivalo o rješavanju problema koncerna Agrokor,**

**te će se nakon provedene obnove postupka odlučiti je li sudjelovanjem na gore navedenim sastancima dužnosnik Zdravko Marić počinio povredu članka 5. stavka 1. ZSSI-a ili povredu neke druge odredbe ZSSI-a.**

O b r a z l o ž e n j e

Povjerenstvo je na 8. sjednici, održanoj 27. travnja 2018.g., donijelo odluku u predmetu dužnosnika Zdravka Marića, ministra financija, pokrenutom Odlukom Povjerenstva broj: 711-I-54-P-188-16/18-33-11 od 11. siječnja 2018.g., kojom je utvrđeno da, sudjelujući na sastanku **26. veljače 2017.g.**, na način da je odgovarao na pitanja koja su mu postavljena od strane dužnosnika Andreja Plenkovića, predsjednika Vlade Republike Hrvatske, vezano uz rješavanje problema koncerna Agrokor kreditiranjem od strane HBOR-a i sudjelovanjem na sastanku **3. ožujka 2017.g.** na kojem je u ime Vlade Republike Hrvatske prenio zabrinutost i prijedloge o mogućim koracima u pronalasku rješenja za krizu u koncernu Agrokor, a bez iznošenja osobnih stavova, mišljenja, prijedloga i zaključaka, dužnosnik Zdravko Marić, ministar financija, nije povrijedio načela djelovanja dužnosnika propisanih člankom 5. stavkom 1. ZSSI-a, na način da je propustio očuvati vlastiti integritet i vjerodostojnost u obnašanju dužnosti ministra financija te povjerenje građana u proces donošenja odluka od strane tijela javne vlasti.

Odluka Povjerenstva od 27. travnja 2018.g. dostavljena je dužnosniku Zdravku Mariću 1. lipnja 2018.g.

Dana 23. kolovoza 2018.g., na internetskom portalu N1 (*hr.n1info.com)*, objavljen je članak naslova „*EKSKLUZIVNO / Iskaz Martine Dalić: Koliko je znao premijer?*“. U članku se objavljuje iskaz dužnosnice Martine Dalić, potpredsjednice Vlade Republike Hrvatske i ministrice gospodarstva, poduzetništva i obrta do 14. svibnja 2018.g., dan pred Uredom za suzbijanje korupcije i organiziranog kriminaliteta (u daljnjem tekstu: **USKOK**) povodom kaznenih prijava protiv dužnosnika Andreja Plenkovića, predsjednika Vlade Republike Hrvatske, Martine Dalić, potpredsjednice Vlade Republike Hrvatske i ministrice gospodarstva, poduzetništva i obrta, Ante Ramljaka, izvanrednog povjerenika Vlade Republike Hrvatske u TD Agrokor d.d. i Zdravka Marića, ministra financija u Vladi Republike Hrvatske (u daljnjem tekstu: **Iskaz**).

Iz priopćenja USKOK-a, objavljenog na služenim internetskim stranicama 18. lipnja 2018.g., utvrđeno je da je USKOK, nakon što su političke stranke Živi zid i Slobodna Hrvatska protiv gore navedenih osoba podnijele kaznene prijave zbog kaznenih djela iz članka 291. stavak 1. i 2., članka 295., članka 259., te članka 301. stavak 1. i 2. Kaznenog zakona/11, proveo izvide te donio rješenje o odbačaju navedenih kaznenih prijava. U Priopćenju stoji kako se u kaznenim prijavama, koje se temelje na tekstovima i porukama elektroničke pošte objavljenim na internetskom portalu Index.hr, navodi da su prijavljene osobe, koristeći svoje službene dužnosti, namjerno obmanjivale hrvatsku javnost o stanju u društvu Agrokor d.d., neovlašteno otkrivali povlaštene informacije, te time posebnoj skupini fizičkih i pravnih osoba omogućili ostvarenje imovinske koristi. Tijekom provedenih izvida pribavljena je relevantna dokumentacija uključenih trgovačkih društava, komunikacija elektroničke pošte, te su uzete izjave određenih osoba.

Uvidom u objavljeni članak na internetskom portalu N1 utvrđeno je kako je dužnosnica Martina Dalić u Iskazu navela kako je tijekom 2017.g. održan niz sastanaka u vezi rješavanja krize u koncernu Agrokor. Dužnosnica je tako navela da su neki sastanci održani između predstavnika Vlade RH (i/ili drugih institucija) i predstavnika koncerna Agrokor, dok na nekim sastancima predstavnici Agrokora nisu bili prisutni, odnosno isti su se održavali između predstavnika Vlade RH, Hrvatskog sabora, kreditnih institucija i trećih osoba - ovisno od sastanka do sastanka.

U Iskazu se navodi kako je inicijalni sastanak s predstavnicima koncerna Agrokor održan **19. veljače 2017.g.** Navedenom sastanku prisustvovali su dužnsnica Martina Dalić i dužnosnik Zdravko Marić, po nalogu premijera Andreja Plenkovića. Sastanak je održan s Ivicom Todorićem i njegovim suradnicima Ivanom Crnjcem i Antom Todorićem, a sastanak je bio u nedjelju zbog unaprijed zakazanih poslovnih putovanja. Na tom sastanku Ivica Todorić je u bitnome kazao da se njegovo društvo našlo u velikim problemima na način da nemaju sredstava za podmirenje svojih obveza i da su u postupku traženja novih izvora financiranja kroz kredite, u kojem smislu je zatraženo da HBOR podrži Agrokor. Osim toga iznijeli su i druge po njima moguće vidove financijske podrške države te su predstavnicima Vlade predali prezentaciju o stanju u društvu, koju je preuzeo ministar Zdravko Marić.

Dužnosnica u Iskazu dalje navodi kako su se osim gore navedenog sastanka održala još dva sastanka s predstavnicima Agrokor koncerna, dana 26. veljače 2017.g. i 16. ožujka 2017.g. (ovaj zadnji između Ivice Todorića i ministrice Martine Dalić).

Osim na sastancima s predstavnicima Agrokor koncerna, iz Iskaza proizlazi kako je dužnosnik Zdravko Marić bio prisutan na više sastanaka na kojima se raspravljalo o rješavanju financijske krize i problema u Koncernu. Tako se navode slijedeći sastanci: **22. veljače 2017.** - na kojem se raspravljalo o osnivanju radne skupine za rješavanje nastale situacije, na kojem su prisustvovali guverner Boris Vujčić, premijer Andrej Plenković, ministri Goran Marić, Zdravko Marić te vjerojatno Davor Ivo Stier i Davor Božinović; **23. veljače 2017.** - prvi zajednički sastanak, kako dužnosnica navodi, svih članova osnovane radne skupine, a sastanku su nazočili i premijer Andrej Plenković, predsjednik Hrvatskog Sabora Božo Petrov, dužnosnici Zdravko Marić, Davor Božinović, Davor Ivo Stier i Martina Dalić; **26. veljače 2017.g.** – održana su tri sastanka. Osim sastanka s predstavnicima Agrokora tog dana održana su još dva sastanka, prvi kao priprema za sastanak s Ivicom Todirićem i u večernim satima sastanak na kojem se raspravljalo na koji način održati poslovanje Koncerna i spriječiti njegovu nelikvidnost. Na sva tri sastanka bio je prisutan dužnosnik Zdravko Marić; **28. veljače 2017.** - sastanak na kojem su ispred državnog vrha bili prisutni premijer Andrej Plenković, dužnosnici Božo Petrov, Zdravko Marić, Tomislav Ćorić, Martina Dalić i vjerojatno Davor Ivo Stier te treće, stručne osobe, kojom prilikom je održana prezentacija sporazuma o predaji vlasništva.

Dužnosnica Martina Dalić u Iskazu dalje navodi cit. „*15. ožujka 2017.g. došlo je do daljnjeg pada vrijednosti obveznica Agrokora za 10% do vrijednosti 65 centi za jedan EUR-o. Nakon ovih objava Zdravko Marić i Ministarstvo financija su se izuzeli od daljnje komunikacije sa ekspertnom skupinom i svake druge aktivnosti i poslova vezanih za Agrokor*“. Međutim, u daljnjem dijelu Iskaza navodi da je dužnosnik Zdravko Marić bio još na jednom sastanku, **7. travnja 2018.g.**, na kojem su bili prisutni premijer Andrej Plenković te dužnosnici Gordan Jandroković, Goran Marić, Tomislav Ćorić, Davor Božinović, Zdravko Marić, Ante Šprlje i Martina Dalić.

Nadalje, u tjedniku NACIONAL br. 1062 objavljen je članak naslova „*Tajne snime sastanka s Todorićem u Vladi novi su dokazi protiv Zdravka Marića*“ u kojem se navodi kako je tjednik došao do saznanja o audiosnimci prvog sastanka predstavnika Vlade RH i predstavnika Agrokor koncerna te da je preslušao dijelove tih materijala. U članku se navodi kako je preslušavanjem snimke utvrđeno da je dužnosnik Zdravko Marić cit. „*ponudio Todoriću mogućnost da se Agrokoru pomogne.*“.

Povjerenstvo je u predmetu koji se protiv dužnosnika Zdravka Marića vodio pod brojem P-188/16, povodom navoda iz zaprimljenih prijava, od Vlade RH, dopisom od 30. ožujka 2017.g., zatražilo očitovanje je li Vlada Republike Hrvatske na nekoj od sjednica Vlade, sjednica Užeg kabineta Vlade ili na nekom od radnih tijela Vlade, raspravljala i/ili odlučivala o situaciji vezanoj uz poslovanje Agrokor koncerna te jesu li se predstavnici Agrokor koncerna sastali s članovima Vlade Republike Hrvatske te ukoliko jesu zatraženo je da se u očitovanju specificira kada je navedeni sastanak/sastanci održan/i, gdje, što je na istom raspravljano i tko je tom prilikom bio prisutan.

Vlada Republike Hrvatske je u svom odgovoru, Klasa: 022-03/17-13/10, urbroj: 50302/27-17-2 od 24. travnja 2017.g, navela kako je Vlada izdala priopćenje 14. ožujka 2017.g., kojim je izvijestila o održavanju sastanka između predstavnika Vlade Republike Hrvatske, Hrvatskog sabora i Agrokora **26. veljače 2017.g.**, na kojem su sudjelovali predsjednik Vlade Republike Hrvatske mr.sc. Andrej Plenković, predsjednik Hrvatskoga sabora Božo Petrov, potpredsjednica Vlade Republike Hrvatske i ministrica gospodarstva, poduzetništva i obrta dr.sc. Martina Dalić, ministar financija dr.sc. Zdravko Marić te predsjednik Uprave trgovačkog društva Agrokor d.d. Ivica Todorić i član Uprave Ivan Crnjac. U očitovanju se navodi da je slijedeći sastanak održan **26. ožujka 2017.g.**, na kojem su sudjelovali predsjednik Vlade Republike Hrvatske mr.sc. Andrej Plenković, potpredsjednica Vlade Republike Hrvatske i ministrica gospodarstva, poduzetništva i obrta dr.sc. Martina Dalić, predstojnik Ureda predsjednika Vlade Republike Hrvatske dr.sc. Davor Božinović i predsjednik Uprave trgovačkog društva Agrokor d.d. Ivica Todorić. U očitovanju je također navedeno kako Vlada nije na sjednici Vlade, Užeg kabineta ili drugog radnog tijela donosila odluke o situaciji vezanoj uz poslovanje koncerna Agrokor.

Povjerenstvo je dopisom od 10. listopada 2017.g. dodatno zatražilo očitovanje jesu li se predstavnici Agrokor koncerna sastali s ministrom Zdravkom Marićem dana 3. ožujka 2017.g., koja je bila svrha tog sastanaka, tko je na njemu bio prisutan i što je dogovoreno, kao i očitovanje o svim sastancima između predstavnika Agrokor koncerna i članova Vlade Republike Hrvatske na kojima je bio prisutan dužnosnik Zdravko Marić, u razdoblju od siječnja 2016.g. do danas.

Vlada Republike Hrvatske je dostavila očitovanje, Klasa: 022-03/17-13/10, ur.broj: 50302/27-17-07 od 24. studenoga 2017.g. u kojem se navodi da je dužnosnik Zdravko Marić bio prisutan na sastanku održanom **26. veljače 2017.g.**, kao i da se po naputku i dogovoru predsjednika Vlade Republike Hrvatske, dužnosnik Zdravko Marić, ministar financija, sastao **3. ožujka 2017.g**. s Ivicom Todorićem, tadašnjim predsjednikom Uprave koncerna Agrokor i prenio mu zabrinutost Vlade Republike Hrvatske za stanje u koncernu Agrokor te mu je iznio prijedloge Vlade Republike Hrvatske o mogućim koracima u pronalasku rješenja za krizu u koncernu Agrokor.

Na temelju pribavljenih podataka, Povjerenstvo je pokrenulo i provelo postupak u kojem je utvrđivalo je li dužnosnik Zdravko Marić, sudjelovanjem u rješavanju problema koncerna Agrokor na sastancima održanim 26. veljače 2017.g. i 3. ožujka 2017.g., počinio povredu načela djelovanja propisanih člankom 5. stavkom 1. ZSSI-a.

Člankom 123. stavkom 1. ZUP-a propisano je da se obnova postupka u kojem je doneseno rješenje protiv kojeg se ne može izjaviti žalba može pokrenuti na zahtjev stranke ili po službenoj dužnosti u roku od tri godine od dana dostave rješenja stranci: 1. ako se sazna za nove činjenice ili stekne mogućnost da se upotrijebe novi dokazi koji bi, sami ili u vezi s već izvedenim i upotrijebljenim dokazima, mogli dovesti do drukčijeg rješenja da su te činjenice, odnosno dokazi bili izneseni, odnosno upotrijebljeni u prijašnjem postupku, 2. ako je rješenje povoljno za stranku doneseno na temelju neistinitih navoda stranke kojima je službena osoba dovedena u zabludu, 3. ako je rješenje donijela osoba koja nije bila ovlaštena za njegovo donošenje ili osoba koja je morala biti izuzeta, 4. ako kolegijalno tijelo koje je donijelo rješenje nije rješavalo u propisanom sastavu ili ako za rješenje nije glasovala propisana većina, 5. ako osobi koja je trebala sudjelovati u svojstvu stranke nije bila dana mogućnost sudjelovanja u postupku, 6. ako stranku nije zastupao zakonski zastupnik, i 7. ako osobi koja je sudjelovala u postupku nije bila dana mogućnost da se služi svojim jezikom ili pismom.

Člankom 126. stavkom 3. ZUP-a propisano je da ako nadležno tijelo ne odbaci niti odbije prijedlog za obnovu postupka ili po službenoj dužnosti utvrdi da postoje razlozi za obnovu postupka, donijet će rješenje kojim će dopustiti obnovu postupka i odrediti u kojem će se opsegu postupak obnoviti. Rješenje kojim se dopušta obnova postupka odgađa izvršenje rješenja protiv kojeg je obnova dopuštena.

Navodi dužnosnice Martine Dalić dani u Iskazu USKOK-u upućuju da je između predstavnika Vlade i koncerna Agrokor održan još jedan sastanak, dana 19. veljače 2017.g., na kojem je bio prisutan i dužnosnik Zdravko Marić, a za koji Povjerenstvo tijekom predmetnog postupka nije imalo saznanja. Također, iz članka objavljenog u tjedniku Nacional proizlazi kako postoji audio snimka sastanka održanog 26. veljače 2017.g. te da iz iste proizlazi mogućnost da je uloga dužnosnika Zdravka Marića na predmetnom sastanku bila drugačija od one kako je utvrđeno u predmetnom postupku. Iz Iskaza dužnosnice Martine Dalić također proizlazi i kako je održan niz sastanaka na kojima nisu bili prisutni predstavnici koncerna Agrokor, ali su bili prisutni predstavnici Vlade RH, Hrvatskog sabora, kreditnih institucija i trećih osoba, a među kojima je na sastancima bio prisutan i dužnosnik Zdravko Marić.

Obzirom da je Povjerenstvo steklo saznanja o postojanju novih činjenica, odnosno o postojanju mogućnosti da se upotrijebe novi dokazi koji bi sami ili u vezi s već izvedenim i upotrijebljenim dokazima mogli dovesti do drukčijeg rješenja da su te činjenice, odnosno dokazi bili izneseni, odnosno upotrijebljeni u prijašnjem postupku, ispunjene su pretpostavke za obnovu postupka koji se pred Povjerenstvom vodio pod brojem P-188/16 pa je odlučeno kao u izreci ovog rješenja.

Predmetni postupak obnovit će se u opsegu i dijelu u kojem je potrebno utvrditi je li dana 19. veljače 2017.g. održan sastanak između predstavnika Vlade i koncerna Agrokor te je li na istom bio prisutan dužnosnik Zdravko Marić i kakva je bila njegova uloga na sastanku. Postupak će se obnoviti i u dijelu u kojem će se ponovo ispitati sadržaj sastanka održanog 26. veljače 2017.g., kao i uloga dužnosnika Zdravka Marića na istom. U konačnici, u obnovljenom postupku preispitat će se i uloga i postupanje dužnosnika Zdravka Marića na ostalim sastancima održanim između predstavnika Vlade RH, Hrvatskog sabora, kreditnih institucija i trećih osoba, a na kojima se raspravljalo i/ili odlučivalo o rješavanju problema koncerna Agrokor. Slijedom navedenog Povjerenstvo će utvrditi je li sudjelovanjem na navedenim sastancima dužnosnik Zdravko Marić počinio povredu članka 5. stavka 1. ZSSI-a ili povredu neke druge odredbe ZSSI-a.

Slijedom svega gore navedenog, Povjerenstvo je donijelo rješenje kao u izreci.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Protiv ovog rješenja može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave rješenja Povjerenstva. Podnošenje tužbe nema odgodni učinak.

Dostaviti:

1. Dužnosnik Zdravko Marić, elektroničkom dostavom uz popratni dopis
2. Objava na internetskoj stranici Povjerenstva
3. Pismohrana